LV.  Monasterii S. Mariae Seitenstettensis patrocinium suscipit et possessiones juraque confirmat.   (Veronae, Aug. 30.) [  Monumenta Boica,  XXIX, II, 34.]
Author: Urbanus III
Date:  [appellatis?!] [ f. Susannae.]

URBANUS episcopus, servus servorum Dei, dilectis filiis CHUNRADO abbati monasterii Sanctae Mariae de Sitanstetin ejusque fratribus, tam praesentibus quam futuris, regularem vitam professis, in perpetuum.

Licet omnibus Ecclesiis et ecclesiasticis personis, ex injuncto nobis Deo appellatus officio debitores nos fore cognoscamus, illos tamen paternis affectibus nos convenit specialius confovere, qui, postpositis rebus saecularibus, omnipotentis Dei servitio se arctius alligarunt. Quapropter, dilecti in Domino filii, vestris rationabilibus postulationibus clementer annuimus, et praefatum Sitanstetin monasterium, in quo divino mancipati estis obsequio, sub beati Petri et nostra protectione suscipimus, et praesenti scripto privilegio communimus. Statuentes ut quascunque possessiones, quaecunque bona idem monasterium impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Ex dono nobilis viri Ulschalci fundatoris ejusdem coenobii fundum ecclesiae Sanctae Mariae cum omnibus pertinentiis suis et quae circa Urla fluvium et apud Grunpach et Stille et Hefte idem fundator vobis contradidit. Ex dono Helenae nobilis matronae et filii ejus Hertivici ac filiae Richardae praedia juxta Frevinich et ad Lanzendorf, Zelkingen et Aheim. Ex dono nobilium Eginonis de Urle curtem et molendinum in vicinia claustri et Udalrici de Ohsenbach curtem ad Frevinich. Ex dono Reinberti nobilis praedium ad Elsarn et capellam cum omni jure suo, sicut eam Dipoldus Pataviensis episcopus privilegio vobis commendavit. Praedium quod dedit vobis Heilwig matrona de Pirboum permissione et manu domini sui Heinrici ducis Austriae per manum delegatoris Conradi comitis de Pilstein. Mancipia quae Alrammus nobilis de Urle et Benedicta de Adelhartsperge Ecclesiae Sanctae Mariae contradiderunt. Ex dono bonae memoriae Udalrici Pataviensis episcopi parochiam Aspach cum omnibus suis titularibus ecclesiis, scilicet Adelhartsperge et Piperbach et Chrebstetn, et aliis capellis in ea aedificatis et aedificandis cum jure sacerdotali, et tota in eis decimatione, exceptis aliquibus decimis beneficio innodatis, et decimationes novalium quae vel in praesenti vel deinceps exculta fuerint, ex utraque parte fluminis Yps usque ad. Karintsgescheide, sicut privilegium ejusdem continet. Capellas ad Clusam et Waidhoven cum decimis et omnibus pertinentiis suis. Ex dono Reinberti Pataviensis episcopi parochiam Wolfspach cum suis titularibus ecclesiis et in loco scilicet Sitanstetn et in monte Sancti Michaelis et decimationes in Sunnilburch cum ipsa curte quas in concambio ab eo accepistis pro praedio Pfafenstetn. Statuimus itaque ut, sicut in privilegio praenotati episcopi habetis, abbas praedicti monasterii electus, altaria semper cum ipsa abbatia de manu episcopi accipiat, et ad arbitrium suum et utilitatem libere deinceps eisdem ecclesiis sacerdotes provideat, qui tamen episcopo pro excessibus in capitulo ejus respondeant. Ex dono Conradi Pataviensis episcopi decimas apud Rubnih. Ex dono Geronis comitis de Glueze praedium ad Urle; ex dono filii ejus Ekkeberti comitis praedium ad Dahspach. Ex dono Wichmanni Magdeburgensis archiepiscopi praedium ad Ibsize cum ecclesia quam construxistis. Ex dono Liutkarde advocati Ratisponensis praedium ad Flatze et Huenen cum mancipiis. Ex dono Alberti de Livprameschirchen et filii ejus praedium ad Bretingen juxta Vilse. Ex oblatione fidelium praedia ad Piperbach, Risenberge, Tulbingen, Chaetzlinsdorf, Ydungestorf. Praeterea apostolica auctoritate statuimus ut, secundum tenorem et jus fundationis, abbas et fratres ejusdem monasterii liberam in perpetuum habeant potestatem eligendi sibi advocatum de cognatione fundatoris. Idem quoque advocatus si fuerit inutilis et monasterium per aliquam violentiam oppresserit, abbas et fratres nihilominus habeant potestatem eumdem advocatum submovere, et alium de praedicta cognatione utilem et bonum sibi constituere, qui nec haereditatis appellatione, nec beneficii jure, sed nec alicui temporalis emolumenti gratia, sed divinae retributionis intuitu monasterium tueatur. Pataviensis quoque episcopus si quando praedictum monasterium per vim et injusto dominio oppresserit, cognati fundatoris in altare sancti Stephani aureum ponant secundum jus fundationis et secundum privilegium Vodalrici Pataviensis episcopi, et jam deinceps liberam habeant potestatem idem monasterium ad aliam ubi eis placuerit transferendi Ecclesiam. Nec episcopo, nec abbati ipsi, nec personae alicui facultas sit bona ejusdem coenobii in feodum et beneficium, sine consensu meliorum et discretorum fratrum aliquibus dare, nec modis aliis alienare. Sane sepulturam ipsius loci liberam esse censemus, ut qui se illic sepeliri deliberaverint, nisi excommunicati sint vel interdicti, extremae voluntati eorum nullus obsistat, salva justitia matricis ecclesiae. Laicos sive clericos saeculares ad conversionem suscipere, nullius episcopi vel praepositi vos inhibeat contradictio. Prohibemus quoque ut nulli fratrum praeter factam professionem, absque abbatis totiusque congregationis permissione, liceat ex eodem claustro discedere nisi ad districtiorem ordinem, discedentem vero, absque communium litterarum cautione, nullus audeat retinere. Sane novalium vestrorum quae propriis manibus aut sumptibus sive de nutrimentis vestrorum animalium, nullus a vobis decimas praesumat exigere. Nulli quoque liceat monasterio angarias vel alias exactiones monasticae quieti et religioni contrarias imponere. Chrisma et oleum dedicationis ecclesiarum, ordinationes monachorum ab episcopo Pataviensi accipietis, siquidem catholicus fuerit et gratiam sedis apostolicae habuerit; sin autem, a quolibet alio catholico liceat ea vobis expetere. Obeunte vero te nunc ejusdem loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu, vel pars consilii sanioris, secundum timorem Dei et beati Benedicti Regulam, providerint eligendum. Decernimus ergo ut nulli omnino hominum liceat praefatum monasterium temere perturbare aut ejus possessiones auferre, vel ablatas retinere, minuere, seu quibuslibet vexationibus fatigare, sed illibata omnia et integra conserventur, eorum, pro quorum gubernatione et sustentatione concessa sunt, usibus omnimodis profutura, salva Pataviensis episcopi canonica reverentia, cui tamen omnino non liceat ei vexationem aliquam vel consuetudinem quae regularium quieti noceat irrogare. Si qua igitur in futurum ecclesiastica saecularisve persona, hanc nostrae constitutionis paginam sciens, circa eam temere venire tentaverit, secundo tertiove commonita, nisi praesumptionem suam digna satisfactione correxerit, potestatis honorisque sui dignitate careat, reamque se divino judicio de perpetrata iniquitate cognoscat, et a sanctissimo corpore et sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum Judicem praemia aeternae pacis inveniant. Amen. Datum Veronae, per manum Alberti sanctae Romanae Ecclesiae presbyteri cardinalis et cancellarii, III Kal. Septembr., indictione IV, Incarnationis Dominicae anno 1186, pontificatus vero domini Urbani papae III anno primo. Ego Urbanus catholicae Ecclesiae episcopus. Ego Heinricus Albanensis episcopus. Ego Paulus Praenestinus episcopus. Ego Joannes presb. card. tit. S. Marci. Ego Petrus de Bono presb. card. tit. S. Siclarin Ego Laborans presb. card. S. Mariae trans Tiberim, tit. S. Calisti. Ego Pandolphus presb. card. tit. XII Apostolorum. Ego Albinus presb. card. tit. S. Crucis in Jerusalem. Ego Melchior presb. card. tit. SS. Joannis et Pauli tit. Pammachii. Ego Adelhardus presb. card. tit. S. Mariae in Cosmedin. Ego Hyacinthus diac. card. tit. S. Marcelli. Ego Gratianus SS. Cosmae et Damiani diac. card. Ego Bobo S. Angeli diac. card. Ego Octavus SS. Sergii et Bacchi diac. card. Ego Soffredus S. Mariae in Via Lata diac. card. Ego Rollandus S. Mariae in Porticu diac. card. Ego Petrus S. Nicolai in Carcere Tulliano diac. card. Ego Radulfus S. Georgii ad Velum Aureum diac. card.

Notes: ( f. contra)